Dan Eggen

Dan Eggen (født 1970) er en norsk tidligere fotballspiller som senere har jobbet som fotballtrener. Eggen var midtstopper, og er én av få spillere som har spilt for  uten å noen gang ha spilt på øverste nivå i Norge. Han spilte totalt 25 landskamper, og scoret to landslagsmål. Han har etter sin aktive karriere vært hovedtrener for Kolbotn i toppserien for kvinner og KFUM-Kameratene Oslo. Han var seksjonsleder for trenerutdanning i Norges Fotballforbund fra 2013 til 2020.

 Spillerkarriere 
I det hele tatt kan man si at Eggen hadde en ganske uvanlig karriere. Han hadde kun erfaring fra 4.-divisjonsklubben Ready da han flyttet til København i 1990, og hadde vel strengt tatt ingen ambisjoner om å bli profesjonell fotballspiller da han kort tid etter signerte for den danske klubben Frem. Han spilte imidlertid så godt i denne klubben at han i 1993 ble kjøpt av storklubben Brøndby IF. Samme år debuterte han på det norske landslaget i en privatlandskamp mot Færøyene.

Eggen var på dette tidspunktet fortsatt relativt ukjent i Norge, og det var totalt uventet at han i 1994 ble tatt med i Norges VM-tropp. Det ble ikke noe spilletid på Eggen i VM-sluttspillet, og det skulle ta nesten tre år før neste gang han ble tatt ut på landslaget. Han fikk imidlertid tillit igjen på landslaget i 1997, og ble senere samme år kjøpt av den spanske klubben Celta Vigo. Eggen var med i Norges tropp under VM i fotball 1998, og spilte samtlige av Norges fire kamper i sluttspillet, og scoret Norges andre mål i kampen mot Marokko som endte 2-2.https://archive.today/20130703144620/http://www.altomfotball.no/element.do?cmd=match&matchId=404261&tournamentId=6300&seasonId=206&useFullUrl=false Altomfotball.no - Marokko Norge, besøkt 29. april 2013 Han spilte hele kampen da Norge slo  2–1, og dette var etter hans egne utsagn høydepunktet i landslagskarrieren.DittOslo.no – Nordstrands Blad: Dan Eggen trener KFUM/Oslo (Av Arild Jacobsen. Publisert 5. desember 2011, besøkt 31. oktober 2012)Østlandets Blad – En headbanger på trenerbenken (Av Knut Stenseth. Publisert 5. april 2009, besøkt 31. oktober 2012) Deretter ble han nok en gang satt ut av laget, og kom ikke tilbake på landslaget før neste sluttspill. I mellomtiden skiftet han klubb, og signerte for spanske CD Alavés.

Norge kvalifiserte seg til EM i 2000 uten Eggen på laget, men da Ronny Johnsen og Erik Hoftun måtte melde forfall på grunn av skade, ble Eggen tatt ut i EM-troppen. Han gjorde en svært god innsats i sluttspillet, og var sterkt bidragsytende til at Norge bare slapp inn ett mål i turneringen. Likevel ble han nok en gang satt ut av laget etter EM-sluttspillet, og fikk bare noen få kamper til for landslaget.

Høydepunktet på klubbnivå kom i 2001, da Eggen og hans Alavés svært overraskende gikk helt til finalen i UEFA-cupen. I finalen tapte klubben 4-5 mot Liverpool i et fyrverkeri av en fotballkamp. Senere pådro Eggen seg en skade, og spilte nesten ikke en eneste kamp til for Alavés. Han avsluttet karrieren i franske Le Mans, og la opp som spiller høsten 2004.

 Trenerkarriere 
Eggen var medtrener for KFUMs juniorlag menn i 2007 og 2008, før han tok over Kolbotn Idrettslags kvinnelag i 2009. Laget tok bronse i serien etter å ha ledet etter halvspilt serie, noe lokalavisen betegnet som svært overraskende.– Jeg er overrasket, Knut Stenseth, Østlandets Blad, 4. juni 2009, hentet 18. juni 2009 Kolbotn tok bronse også i 2010 og 2011.Aftenposten, 14. november 2011, side 3 Før sesongen 2012 tok han over treneransvaret for KFUM, sammen med Esten O. Sæther. Eggen var seksjonsleder for topptrenerutdanning i Norges Fotballforbund fra 2013 til 2020.https://www.fotball.no/tema/om-nff/ansatte/

 Personlig 
Den svært musikkinteresserte Eggen ble i 2005 ansatt som manager for det norske metal-bandet El Caco og var en av drivkreftene bak plateselskapet Black Balloon Records.Dan Eggen blir manager for El Caco, groove.no, 27. januar 2005 Broren Sune Eggen er etter hvert en anerkjent sologitarist og er bl.a. medlem av dødsmetallbandet Claymords.https://www.nrk.no/hordaland/claymords-i-slovakia-1.11812933

 Referanser 

 Eksterne lenker 



Kategori:Norske fotballspillere
Kategori:Norske landslagsspillere i fotball for herrer
Kategori:Norske fotballtrenere
Kategori:Spillere i Fotball-VM 1994
Kategori:Spillere i Fotball-VM 1998
Kategori:Spillere i Fotball-EM 2000
Kategori:Norske fotballspillere i Danmark
Kategori:Norske fotballspillere i Skottland
Kategori:Norske fotballspillere i Spania
Kategori:Norske fotballspillere i Frankrike
Kategori:Fotballspillere for IF Ready
Kategori:Fotballspillere for BK Frem
Kategori:Fotballspillere for Brøndby IF
Kategori:Fotballspillere for Celta de Vigo
Kategori:Fotballspillere for Deportivo Alavés
Kategori:Fotballspillere for Rangers FC
Kategori:Fotballspillere for Le Mans UC 72
Kategori:Fotballtrenere for KFUM-Kameratene Oslo
Kategori:Fotballtrenere for Kolbotn IL
Kategori:Personer fra Oslo